טירונות (סדרת טלוויזיה)

טירונות היא סדרת טלוויזיה ישראלית, אשר שודרה במשך שלוש עונות בין השנים 1998–2001 בערוץ 2 תחת זכיינית השידור רשת. יוצרי הסדרה הם האחים אורי ובני ברבש.

הפקה ושידור 
הסדרה עוקבת אחר הדמויות השונות סביב תקופת הטירונות של חיילי חטיבת גבעתי, מפקדים, טירונים ובני משפחותיהם, שביניהן נרקמות עלילות וסיפורים שונים, בחייהם הצבאיים, האזרחיים והאישיים, חברויות, בגידות, קשיים ואהבות, תוך ניסיון להעניק תמונה כללית של החברה הישראלית בכלל והעולם הצבאי הישראלי בפרט. בתוך כך מצליחה לגעת במגוון נושאים ערכיים וחברתיים כמו אלימות במשפחה, יחס לדת ושאלות של אמונה, אתיקה צבאית, התמודדות עם שכול וקונפליקטים בין השירות הצבאי לחיים האישיים. 

לצורך יצירת הסדרה נעזרו האחים ברבש בצה"ל שסיפק ציוד והדרכה לצוות הסדרה. סצינות האימונים הצבאיים של הסדרה צולמו בבסיס גבעתי בקציעות במשך כמה שבועות.

אקי אבני לוהק לתפקיד הראשי ללא ניסיון צבאי ולצורך כך עבר סדרת אימונים, ובין היתר הסתייע בהדרכתו של אורן זיני שפיקד באותה עת על פלוגת מסלול בגדוד שקד של חטיבת גבעתי. לתפקידי צוות הסגל והטירונים לוהקו שחקנים שלרובם הייתה זו הופעתם הראשונה, וכמה מהם כמו גולן אזולאי, יפתח קליין וישי גולן הפכו בהמשך למוכרים בזכות הופעתם בסדרה.

זכיינית ערוץ 2 "רשת" השקיעה כ-3 מיליון שקל בהפקת 6 הפרקים הראשונים של הסדרה, ובפרסום הסדרה. היא עלתה לאוויר ב-24 באפריל 1998, ושובצה לרצועת שידור בפריים טיים של יום שישי, בשעה 21:50. הסדרה זכתה לרייטינג גבוה וביקורות חיוביות והוחלט על הפקת עונה שנייה. העונה השנייה עלתה ב-2 ביולי 1999 וכללה 8 פרקים (פרקים 7-14), ששודרו בימי שישי ב-22:00,והפרק הראשון בעונה זו זכה לרייטינג של כ-20%. לראשונה באותה השנה העלתה "רשת" קטעים מהסדרה גם לאתר האינטרנט שלה, שהוקם באותה עת.
בעונה השלישית הופקו 13 פרקים (פרקים 15-27), ששודרו החל מאוקטובר 2000 ועד ה-4 בפברואר 2001. 

בקיץ 2001 שודרה הסדרה כולה לראשונה בשידור חוזר, בימי ראשון בערב.

את קולות הרקע בפתיח של הסדרה וכן בסיום כל פרק ביצעה הזמרת דנה ברגר.

בשנת 2005 עלתה לשידור סדרת ההמשך של האחים ברבש לסדרה שנקראה "מילואים", שעסקה גם היא במערכת הצבאית ואנשיה.

פרקי הסדרה שודרו בשידורים חוזרים בערוץ Yes קולנוע ישראלי.

בשנת 2020, ערוץ 24 החל לשדר את כלל עונות הסדרה בשידורים חוזרים, וגם החל מה-18 באוקטובר 2023.

פרסים 
הסדרה זכתה במספר פרסי מסך הזהב:
 הסדרה הדרמטית המקורית של השנה - 1999
 פרס השחקן הדרמטי של השנה (אקי אבני) -1999, 2000, 2001

דמויות ושחקנים 

שחקנים אורחים:
 גילה אלמגור (עונה 1, פרקים 2 ו-4) – מרים, סבתו האלמנה של תומר מצד אביו יוני שנהרג במלחמת לבנון.
 עדי אשכנזי (עונה 1, פרק 3) – פקידה פלוגתית.
 יובל סמו (עונה 1, פרק 5) – קמב"ץ.
 גאולה נוני (עונה 1, פרק 6) – חנה, אמו של גוליבר.
 אברהם סלקטר (עונה 1, פרק 6) – אביו של גוליבר.
 אמנון וולף (עונה 2, פרק 4) – מדריך קרב מגע.
 אושיק לוי (עונה 2, פרק 2, 3) – חוקר משטרה.
 מירב גרובר (עונה 2, פרקים 1, 2, 3) – חוקרת משטרה.
 רענן חפץ (עונה 1, פרק 6, עונה 2, פרק 3) – רחמים, עוזרו של מלך.
 עפרה ויינגרטן (עונה 2, פרק 4) – ד"ר שץ, רופאה במרכז השיקומי בו רונה משתקמת לאחר תאונת הדרכים שעברה.
 זאב שמשוני (עונה 2, פרק 4) - חוקר תאונות.
 אוהד שחר (עונה 1, פרק 1) – הרב שאחראי על סידורי ברית המילה עבור בוריס.
 יורם חטב – מוהל.
 שחר חסון (עונה 3, פרק 13) – מחבל.

קישורים חיצוניים

הערות שוליים 

זוכי פרס מסך הזהב: תוכניות וסדרות
סדרות דרמה ישראליות
סדרות טלוויזיה ישראליות שעלו לשידור בשנות ה-1990
ערוץ 2: תוכניות וסדרות
רשת: תוכניות וסדרות
צה"ל בתוכניות טלוויזיה